**Κυριάκος Μητσοτάκης στα Prix Galien Greece 2025: Η Ελλάδα στον παγκόσμιο χάρτη καινοτομίας στην Υγεία**

Παρουσία του Πρωθυπουργού κ. **Κυριάκου Μητσοτάκη** και κορυφαίων εκπροσώπων από την επιστημονική κοινότητα και τον πολιτικό κόσμο, πραγματοποιήθηκε η 7η τελετή απονομής των «Νόμπελ» της φαρμακοβιομηχανίας, **Prix Galien Greece 2025**.

Η διοργάνωση διεθνούς κύρους έλαβε χώρα την **Πέμπτη, 24 Απριλίου 2025, στο Μέγαρο Μουσικής Αθηνών,** αναδεικνύοντας για ακόμη μία χρονιά τον θεμελιώδη ρόλο που διαδραματίζουν η φαρμακευτική καινοτομία και η τεχνολογία αιχμής στην αναβάθμιση των υπηρεσιών υγείας, στην πρόοδο της επιστήμης και στη διαμόρφωση ενός βιώσιμου και ανταγωνιστικού συστήματος υγείας και οικονομίας.

«*Τα Prix Galien Greece τιμούν τη δωδεκαετή παρουσία στη χώρα μας, ως μέλους του Galien Foundation, του μοναδικού παγκόσμιου θεσμού που τιμά, αναδεικνύει και βραβεύει την έρευνα και την καινοτομία στο πιο σημαντικό στοιχείο της ανθρώπινης ύπαρξης, την υγεία*», ανέφερε κατά τον χαιρετισμό της η πρόεδρος των Prix Galien Greece, κα **Τζένη Περγιαλιώτου**. Και πρόσθεσε: «*Τα τελευταία 40 χρόνια το προσδόκιμο ζωής έχει αυξηθεί κατά 15% και σε αυτό καθοριστικό ρόλο έχει διαδραματίσει η φαρμακευτική καινοτομία καθώς και καινοτόμα μοντέλα θεραπειών και εργαλείων, τα οποία έχουν βελτιώσει πολύ την αντιμετώπιση και θεραπεία ασθενειών που άλλοτε ήταν αδιανόητο. Το αποτέλεσμα αυτό είναι η μεγάλη απάντηση της επιστήμης στον σκοταδισμό, της έρευνας στον δογματισμό, του αποτελέσματος στις εικασίες. Εμείς συγχαίρουμε όλους αυτούς που τολμούν και υπηρετούν την επιστήμη. Στο φόβο και την παραπληροφόρηση απαντούν με τις αλήθειες της έρευνας και του αποτελέσματος*».

Κατά τον χαιρετισμό του ο Πρωθυπουργός, **Κυριάκος Μητσοτάκης**, δήλωσε:

«*Με μεγάλη χαρά ανταποκρίθηκα στην πρόσκληση να βρεθώ σε μία γιορτή, η οποία τιμά την ελληνική και τη διεθνή φαρμακοβιομηχανία, αλλά κυρίως τιμά τους πρωτοπόρους στην ανάπτυξη καινοτόμων θεραπειών. Είναι ένας τομέας στον οποίο η χώρα μας φιλοδοξεί να γίνει ένας δυναμικός κόμβος στην ευρύτερη περιοχή μας. Ας μην ξεχνάμε ότι εδώ φιλοξενούνται 45 από τα 400 εργοστάσια φαρμάκων της Ευρώπης, παράγοντας το 10% των σκευασμάτων της*».

Ο κ. Μητσοτάκης αναφέρθηκε, μεταξύ άλλων, στην πρωτοβουλία της **Πολιτείας να αξιοποιήσει το έμψυχο δυναμικό της** που βρίσκεται εντός και εκτός της χώρας, τονίζοντας ότι στη φαρμακοβιομηχανία της Ελλάδας εργάζονται σήμερα πολλοί επιστήμονες που διέπρεψαν στο εξωτερικό και επαναπατρίστηκαν, κάτι που επιδιώκεται να συμβεί και στο Εθνικό Σύστημα Υγείας. Στο πλαίσιο αυτό, ανακοίνωσε ότι το αμέσως επόμενο διάστημα αναμένεται να τεθεί προς ψήφιση μία πολύ σημαντική πρωτοβουλία:

«*Πρόκειται για την αυτόματη αναγνώριση της ειδικότητας και, συνακόλουθα, της εξειδίκευσης σε γιατρούς που την έχουν αποκτήσει στις ΗΠΑ. Με την προϋπόθεση, βέβαια, ότι αυτή θα βρίσκεται σε ισχύ και θα αντιστοιχεί σε θέσεις που θα υπάρχουν στην Ελλάδα. Με αυτόν τον τρόπο ανοίγει ένας δρόμος επαναπατρισμού έμψυχου δυναμικού, εγκεκριμένων επιστημόνων από τις ΗΠΑ, που θέλουν να επιστρέψουν στην πατρίδα μας και να στηρίξουν και το Εθνικό Σύστημα Υγείας*».

Ο Πρωθυπουργός τόνισε ότι με τα 10 νέα εργοστάσια και τα 14 νέα ερευνητικά κέντρα που δημιουργήθηκαν τα τελευταία 5 χρόνια, διαμορφώνεται ένα **νέο παραγωγικό πλέγμα**, που θα προσφέρει ολοένα και μεγαλύτερη προστιθέμενη αξία στον τόπο μας. «*Τα βήματα που γίνονται αθόρυβα είναι πολλά. Μην ξεχνάτε ότι ένα από τα 7 ΑΙ factories κατασκευάζεται σήμερα στο Λαύριο, με επίκεντρο τον υπερυπολογιστή “Δαίδαλος”. Είναι μία κρίσιμη υποδομή, η οποία μπορεί να στηρίξει σημαντική έρευνα συσχετιζόμενη με την Τεχνητή Νοημοσύνη σε όλους τους τομείς. Κυρίως, όμως, στον τομέα της Υγείας, ο οποίος έχει εντοπιστεί και από την Εθνική Στρατηγική Τεχνητής Νοημοσύνης ως ένας από τους τομείς στους οποίους η χώρα μας μπορεί πραγματικά* ***να πρωτοπορήσει σε παγκόσμιο επίπεδο***», δήλωσε χαρακτηριστικά.

Ο Υπουργός Υγείας, **Άδωνις Γεωργιάδης**, ανέφερε μεταξύ άλλων:

«*Με τη δημιουργία του εργοστασίου Τεχνητής Νοημοσύνης αποκτούμε τις απαραίτητες υποδομές. Σε συνδυασμό με την πλήρη εφαρμογή του Εθνικού Ηλεκτρονικού Φακέλου Υγείας από τις αρχές του 2026, που θα μας παρέχει τα δεδομένα (data) και με την καθοδήγηση του Πρωθυπουργού, το όραμά μας είναι η Ελλάδα να μετασχηματιστεί σε* ***χώρα παραγωγής πρωτογενούς γνώσης*** *στον τομέα της υγείας. Αυτή είναι η πραγματική μας φιλοδοξία.*

*Όσον αφορά τη φαρμακοβιομηχανία — έναν τομέα που ήδη αποτελεί ένα ξεχωριστό success story, ιδίως στην παραγωγή γενοσήμων — στη νέα εποχή μπορεί να εξελιχθεί και σε* ***πεδίο παραγωγής καινοτόμων φαρμάκων****. Αυτή είναι η επιδίωξή μας. Εργαζόμαστε συστηματικά προς αυτή την κατεύθυνση και, στο πλαίσιο αυτό, τα βραβεία Prix Galien είναι πράγματι πολύ σπουδαία*».

Η πολιτική ηγεσία αναφέρθηκε και στις παρεμβάσεις που γίνονται για την ενίσχυση της φαρμακευτικής βιομηχανίας, συμπεριλαμβανομένων της επέκτασης του επενδυτικού clawback και μετά το 2026 με περισσότερα κίνητρα για έρευνα, τη δημιουργία ταμείου μεταβατικής αποζημίωσης για νέες θεραπείες και το τριετές σύμφωνο συνεργασίας φαρμακοβιομηχανίας - Πολιτείας.

**ΤΙΜΗΤΙΚΕΣ ΔΙΑΚΡΙΣΕΙΣ**

Στο πλαίσιο της εκδήλωσης, πέρα από το αμιγώς διαγωνιστικό μέρος, απονεμήθηκαν 6 τιμητικά βραβεία:

* Το ερευνητικό βραβείο **«Galien Scientific Research Award»** έλαβε η διεθνούς αναγνώρισης ερευνήτρια, κα **Βάσω Αποστολοπούλου**, Distinguished Professor, PhD, School of Health and Biomedical Sciences, Director Healthy Lifespan and Chronic Diseases Theme, RMIT University, Australia.

Την απονομή έκανε ο Πρωθυπουργός, **κ. Κυριάκος Μητσοτάκης** και η A.E. Πρέσβης της Αυστραλίας, κα **Alison Duncan.**

«*Οι ερευνητές σπάνια λαμβάνουν ένα “μετάλλιο”. Αυτοί που αναγνωρίζονται με τέτοιες διακρίσεις είναι συνήθως οι αθλητές. Είναι πολύ σημαντικό, λοιπόν, για ‘μένα το γεγονός ότι σήμερα έλαβα ένα “μετάλλιο” για το ερευνητικό μου έργο*», ανέφερε η κα Αποστολοπούλου, καλώντας την κυβέρνηση και τις φαρμακοβιομηχανίες να συνεργαστούν με τους ερευνητές, ούτως ώστε να αξιοποιηθούν τα επιτεύγματα της έρευνας και να σωθούν ανθρώπινες ζωές.

* Το ανθρωπιστικό Βραβείο **«Pro Bono Humanum»,** έλαβε η **Ομάδα Αιγαίου**.

Την απονομή έκανε ο Κοινοβουλευτικός Εκπρόσωπος του ΠΑΣΟΚ ΚΙΝΑΛ, κ. **Παύλος Χρηστίδης** και η πρόεδρος των Prix Galien Greece.

*«Η σημερινή τιμητική διάκριση και η αναγνώριση της Ομάδας Αιγαίου, που επί 31 συνεχόμενα χρόνια προσφέρει το εθελοντικό της έργο στα μικρά και ακριτικά νησιά του Αιγαίου πελάγους, πάντοτε σε συνεργασία με την Πολιτεία, μας δίνει δύναμη για να συνεχίσουμε άοκνα τα κύματα προσφοράς και αγάπης στα νησιά μας*», δήλωσε η Πρόεδρος ΔΣ της Ομάδας Αιγαίου, κα **Ντενίζ Τσιμή**.

* Το βραβείο **«Διαπρεπής Έλληνας Ηγέτης της Παγκόσμιας Φαρμακοβιομηχανίας»** απονεμήθηκε στον κ. **Γεώργιο Κατζουράκη**, Senior Vice President, Head of Global Product Strategy Vaccines, GSK.

Την απονομή έκανε ο Υπουργός Υγείας και η Α.Ε. Πρέσβης της Βρετανίας στην Ελληνική Δημοκρατία, κ. **Matthew Lodge**.

«*Με αίσθημα ευγνωμοσύνης δέχομαι σήμερα αυτήν την τιμητική διάκριση μέσα στη χώρα μου. Τα Prix Galien αποτελούν έναν θεσμό με βαρύτητα, που τιμά την αριστεία, την καινοτομία και κυρίως την αφοσίωση όσων υπηρετούν την υγεία, που είναι το ύψιστο αγαθό*», ανέφερε ο κος Κατζουράκης, σημειώνοντας ότι αυτή η αναγνώριση αποτελεί ένα ακόμα έναυσμα για να συνεχίσει να υπηρετεί με το ίδιο πάθος και την ίδια αφοσίωση το χώρο της υγείας.

* Η τιμητική διάκριση **«Pharma for Society»,** απονεμήθηκε στην εταιρεία **ΒΙΑΝΕΞ** για την προσφορά της στο χώρο της υγείας στα 100 χρόνια παρουσίας της στην Ελλάδα.

Την απονομή έκανε η πρόεδρος της Ένωσης Ασθενών Ελλάδας, κα **Βάσω Ραφαέλα Βακουφτσή.**

«*Το βραβείο αυτό είναι απόρροια μιας εκατονταετούς πορείας της δραστηριοποίησης της ΒΙΑΝΕΞ και της οικογένειάς μας στο χώρο του φαρμάκου*», δήλωσε ο Αντιπρόεδρος της ΒΙΑΝΕΞ, κ. **Κωνσταντίνος Παναγούλιας** παραλαμβάνοντας την τιμητική πλακέτα και αναφέρθηκε στις δεσμεύσεις της εταιρείας: «*Η μία δέσμευση είναι προς τον άνθρωπο, είτε αυτός είναι ασθενής, είτε πελάτης, είτε συνεργαζόμενος, είτε εργαζόμενος στην εταιρεία. Η δεύτερη δέσμευση είναι προς το κοινωνικό σύνολο, την ελληνική επιχειρηματικότητα και την ελληνική οικονομία*».

* Η τιμητική διάκριση «**Research Innovation Award**» απονεμήθηκε στην εταιρεία **Pfizer** για το **Παγκόσμιο Κέντρο στη Θεσσαλονίκη**.

Το βραβείο απένειμαν ο Υπουργός Υγείας και η Charge d’ Affaires της Πρεσβείας της Αμερικής, κα **Maria dG Olson**.

«*Είναι μία πολύ σημαντική στιγμή για εμάς, καθώς λαμβάνουμε αυτό το βραβείο για δεύτερη φορά. Η Pfizer είναι ένας οργανισμός, που προσπαθεί με συνέπεια να καινοτομεί, με βασικό στόχο τη βελτίωση της ζωής των ασθενών. Στο Κέντρο στη Θεσσαλονίκη, σε συνεργασία με το οικοσύστημα της Ελλάδας, υλοποιούμε παγκόσμιας εμβέλειας καινοτομίες. Ήδη έχουμε αναπτύξει περισσότερες από 20 συνεργασίες με πανεπιστήμια και ερευνητικά κέντρα και, αξιοποιώντας το ελληνικό ταλέντο, παράγουμε καινοτομίες με διεθνή απήχηση*», ανέφερε ο κ. **Nico Gariboldi**, VP, Pfizer in Thessaloniki Site Lead & Center for Digital Innovation.

* Την τιμητική διάκριση «**Innovative Technology Award**» έλαβε η εταιρεία **Armatura** για την τεχνολογία αιχμής **Molecular Activation Technology (MAT).**

Την απονομή έκανε ο κ. **Γεώργιος Χρούσος**, Ακαδημαϊκός-Ομότιμος καθηγητής Παιδιατρικής και Ενδοκρινολογίας, πρόεδρος κριτικής επιτροπής των Prix Galien Greece.

«*Το βραβείο αυτό δεν αναγνωρίζει απλώς μια τεχνολογική πρόοδο, αλλά τιμά μία αποστολή: να υπηρετούμε την υγεία με επιστημονική ακρίβεια και με φυσικά μέσα, για το καλό του ανθρώπου. Η ΜΑΤ αποτελεί μία καινοτομία πραγματικά ξεχωριστή. Μέσα από αυτήν την τεχνολογία στόχος μας δεν είναι να ανταγωνιστούμε, αλλά να συνδράμουμε τους ασθενείς και τους επαγγελματίες υγείας με λύσεις φυσικές, επιστημονικά τεκμηριωμένες και προσβάσιμες σε όλους*», δήλωσε ο κ. **Δημήτριος Μπουρλίβας**, US. Molecular Biologist & Geneticist, MBA, CEO & Founder Armatura.

**ΒΡΑΒΕΙΑ ΣΥΛΛΟΓΩΝ ΑΣΘΕΝΩΝ**

* Το βραβείο Συλλόγων Ασθενών «**Patient Initiative Award**» για την καλύτερη καμπάνια επικοινωνίας και ενημέρωσης κοινού έλαβαν η **Ελληνική Ομοσπονδία Καρκίνου – ΕΛΛΟΚ** και ο **Πανελλήνιος Σύλλογος Γυναικών με Καρκίνο Μαστού «Άλμα Ζωής»**

Την απονομή έκαναν η κα **Μανιώ Κορλέτη**, π. πρόεδρος Ομίλου Εθελοντών κατά του Καρκίνου «ΑγκαλιάΖΩ» και ο κος **Δημήτριος Μπουρλίβας,** US. Molecular Biologist & Geneticist, MBA, CEO & Founder Armatura.

«*Ένα μεγάλο ευχαριστώ στην επιτροπή που μας έκανε αυτήν την τιμή και μας έδωσε αυτή τη χαρά. Η καμπάνια αφορά τον καρκίνο του μαστού, ο οποίος συνεχίζει εδώ και πολλά χρόνια να βρίσκεται στο επίκεντρο κι εμείς συνεχίζουμε να προσπαθούμε να ευαισθητοποιήσουμε το κοινό*», ανέφερε ο κος **Γιώργος Καπετανάκης**, πρόεδρος ΕΛΛΟΚ, παραλαμβάνοντας το βραβείο μαζί με την κα **Παρασκευή Μιχαλοπούλου**, πρόεδρο ΔΣ «Άλμα Ζωής».

* Το βραβείο Συλλόγων Ασθενών «**Patient Initiative Award**» για την καλύτερη αποτελεσματική διαπραγμάτευση με τους φορείς απονεμήθηκε στον **Σύλλογο Καρκινοπαθών Εθελοντών Φίλων Ιατρών Αθηνών – Κ.Ε.Φ.Ι**..

Την απονομή έκαναν η κα **Νάντια Γκογκοζώτου**, πρόεδρος της Επιτροπής Διαπραγμάτευσης Τιμών Φαρμάκων, μη εκτελεστική πρόεδρος ΕΟΠΥΥ και ο κ. **Demetris Zambas**, Global Head of Clinical Data Sciences, Clinical Development & Operations, Pfizer.

«*Είμαστε ένας σύλλογος που εδώ και 20 χρόνια παλεύουμε για τα δικαιώματα των ασθενών. Μετά την ιατρική παρέμβαση και τη φαρμακευτική αγωγή, έρχεται η καθημερινότητα του ασθενή. Εκεί παρεμβαίνουμε εμείς και ενημερώνουμε για τα δικαιώματα και τις παρεχόμενες υπηρεσίες όσον αφορά στην ποιότητα ζωής του*», δήλωσε η κα **Φωτεινή Χριστοδούλου**, υπεύθυνη Κοινωνικής Υπηρεσίας Συλλόγου Κ.Ε.Φ.Ι.

**ΦΑΡΜΑΚΕΥΤΙΚΑ ΒΡΑΒΕΙΑ 2025 | ΚΑΤΗΓΟΡΙΕΣ ΒΡΑΒΕΥΣΗΣ**

**Καλύτερο φαρμακευτικό προϊόν:** Fezolinetant, της εταιρείας Astellas

**Καλύτερο βιοτεχνολογικό προϊόν:** Αντιγόνο RSVPreF3 (ανασυνδυασμένο, ανοσοενισχυμένο εμβόλιο), της εταιρείας GSK

**Καλύτερο φάρμακο για σπάνια πάθηση:** Σοτατερσέπτη (sotatercept), της εταιρείας MSD

**Καλύτερο προϊόν ιατρικής τεχνολογίας:** Σύστημα επεμβατικής αντιμετώπισης της κολπικής μαρμαρυγής FarapulseTM, της εταιρείας Boston Scientific

**Καλύτερο nutraceutical προϊόν** **(νέα κατηγορία)**: VIUSID της εταιρείας ARMATURA και LACTOLEVURE® της εταιρείας UNI-PHARMA.

 











